Dubbele tragedie vir Alberton-gesin | Maroela Media
Anthea Jacobs. Foto: Verskaf
Die familie van Ané Jacobs, die tienermeisie van Alberton wie se liggaam in November in 'n veld naby die plaaslike sokkerklub gevind is, is deur 'n tweede tragedie getref toe Ané se ma, Anthea (46), Dinsdag skielik dood is.
Louwrens Jacobs (19), Ané se broer, het aan Maroela Media gesê sy ma is gisteroggend na 'n hospitaal gehaas omdat sy skielik baie verswak het. Sy is enkele ure daarna in die hospitaal dood nadat haar hart en longe ingegee het.
"My ma is vroeër met hartversaking gediagnoseer en sy was siek, maar nooit so erg nie. Ná Ané se dood het haar gesondheid verskriklik agteruitgegaan. Dit was asof sy net al hoe sieker geword het. Sy het tot en met haar dood getreur," het Louwrens gesê.
Maroela Media het vroeër berig Ané het die aand van 29 Oktober vermis geraak nadat sy saam met vriende uitgegaan het. 'n Soektog na haar is van stapel gestuur en haar halfnaakte liggaam is die Dinsdagoggend ná haar verdwyning naby 'n sokkerklub in Alberton gevind. Sy het kneuswonde aan haar gesig gehad en haar grimeersakkie is 'n paar meter weg van haar liggaam gevind. Haar liggaam is vermoedelik geplaas daar waar dit gevind is.
Anthea het destyds aan Maroela Media gesê dat sy tydens die soektog aanhou glo het dat Ané lewend gevind sou word. Sy was gebroke nadat Ané se liggaam gevind is.
Louwrens het Woensdag gesê Anthea kon die drie dae voor haar dood byna nie slaap nie omdat sy so met haar hart en longe gesukkel het. "Toe ons haar Dinsdagoggend sien, het ons net geweet sy moet nou dadelik hospitaal toe, want sy het baie sleg gelyk. Sy het die laaste tyd baie pyn gehad en was regtig siek. Ek weet dat sy nou op 'n plek is waar sy nie meer pyn het nie."
Louwrens het gesê hy sal sy ma onthou as iemand wat altyd kans gesien het vir enigiets en altyd baklei het om die mense wat sy lief gehad het te beskerm. "Sy was 'n goeie vrou en die beste ma waarvoor ons kon vra. Sy was lief vir almal om haar en het altyd omgegee hoe dit met almal anders gaan. Haar dood is vir ons almal baie swaar."
Hy het gesê 'n gedenkdiens vir Anthea sal volgende week in Alberton gehou word, voordat sy in 'n begraafplaas in Boksburg bo-op Ané begrawe sal word.
Intussen is niemand nog in verband met Ané se moord in hegtenis geneem nie.
Eina dis baie sleg. Sterkte aan die familie. Veral die tyd van die jaar is sulke gebeure baie sleg.
So so tragies. Sterkte aan die familie.
Enige ma sou haar dood getreur het, ek is so jammer om te hoor. Sterkte vorentoe aan almal betrokke.
Rus in Vrede baie jammer vir die mense wat nog hier op aarde agter moet bly dink aan julle almal……………